विवेक चूड़ामणि में कैवल्य प्राप्ति को सर्वोत्तम सिद्धि बताया गया है। ग्रंथ के आरम्भ में ही शंकर ने ब्राह्मणत्व की श्रेष्ठता पर जोर दिया है, पर यह जाति विशेष के महत्व की बात ना होकर गुणों की बात है, अन्यथा इसका गलत अर्थ भी लगाया जा सकता है। इस ग्रंथ के दूसरे श्लोक में वे कहते हैं, जीवों को प्रथम तो मानव जीवन ही दुर्लभ है और उसमें भी पुरुषत्व और अधिक दुर्लभ। ये दोनों होकर भी ब्राह्मणत्व का मिलना अति कठिन है। तत्पश्चात् ब्राह्मण होने से वैदिक धर्म का पालन करने वाला विद्वान ब्राह्मण होना और अधिक कठिन। आत्मा और अनात्मा का विवेक, सम्यक् अनुभव, ब्रह्मात्म भाव से स्थिति और मुक्ति- ये सभी अनन्त जन्मों के शुभकर्मों के पुण्य-प्रताप बिना प्राप्य नहीं हैं।